Ons kinders word nie in kokonne groot nie. Hulle leef in ons huise, hoor ons praat van geweld, beleef soms self geweld. Hulle toekoms ten opsigte van werksgeleenthede is baie onseker, sosiale druk is hoog en huislike omstandighede is dalk nie na wense nie. Hoe leer ’n mens jou kind van hoop? Van die wáre hoop in die Here?
As Christene hoop en vertrou ons op Jesus Christus wat vir ons sonde gesterf het en ons hoop (het die vooruitsig of verwagting) op sy wederkoms. Deur sy kruisiging is ons sonde vergewe en het ons die vooruitsig (hoop, verwagting) op die Ewige Lewe.